नई दिल्ली। संडे को ऑफलाइन दाखिला आवेदन की विंडो बंद रहने के कारण डीयू के डीन स्टूडेंट वेलफेयर प्रो. जेएम खुराना ने छात्रों को सलाह दी है कि वह आज ऑनलाइन दाखिले के लिए आवेदन करें। अगर ऑफलाइन आवेदन करना है तो फिर सोमवार से डीयू के 18 केंद्रों पर फॉर्म मिलेंगे।
लेकिन गर्मी में बेहतर यही होगा कि छात्र ऑफलाइन की जगह ऑनलाइन मोड को अपनाएं। दाखिला आवेदन 19 जून तक लिए जाएंगे। 27 जून को पहली कट ऑफ लिस्ट जारी होगी। इस बार कट ऑफ में चार तरह की कट ऑफ होंगी। क्योंकि गत वर्ष तक सामान्य और ओबीसी श्रेणी की कट ऑफ जारी होती थी। लेकिन इस साल एससी और एसटी श्रेणी के छात्रों की कट ऑफ भी सेंट्रलाइज्ड दाखिला प्रक्रिया के तहत जारी होगी।
अभी तक डीयू में दाखिला आवेदन के लिए बिके फॉर्म का डाटा देखने से यह पता चलता है कि छात्रों के बीच धीरे-धीरे ऑफलाइन की बजाए ऑनलाइन आवेदन का क्रेज बढ़ा है। शनिवार को डीयू में 9960 दाखिला ब्रोशर्स बिके। डीयू की अंडरग्रेजुएट 54 हजार सीटों के लिए चार दिनों के भीतर 100372 फॉर्म बिके चुके हैं।
इसके अलावा 82 हजार छात्रों ने ऑनलाइन रजिस्ट्रेशन किया है। इनमें से 33 हजार छात्रों ने रजिस्ट्रेशन फीस भी जमा करा दी है। प्रो. खुराना ने बताया कि सभी 28 कोर्सेज का सिलेबस और कॉलेजवाइज कोर्सेज में दाखिले के लिए तय किया गया एडिशनल एलिजिबिलिटी क्राइटेरिया भी वेबसाइट पर अपलोड कर दिया गया है।
ऑनलाइन दाखिला आवेदन करते समय छात्र वह भी पढ़ लें। जिससे छात्रों को यह मालूम हो सकेगा कि जिस कोर्स में और जिस कॉलेज में वह दाखिले के लिए आवेदन करने जा रहे हैं, वहां कट ऑफ में आने के साथ-साथ क्या वह दाखिले के क्राइटेरिया में भी फिट बैठते हैं, अगर छात्रों को कहीं कोई परेशानी हो तो वह डीयू वेबसाइट पर दिए गए कैंपस इन्फॉर्मेशन सेंटर में फोन या ईमेल कर अपने सवालों के जवाब पा सकते हैं।
hin_Deva hin_Deva hin_Deva hin_Deva hin_Deva